በኦሮሚያ የማዕድን ዘርፍ አዳዲስ የስራ ዕድሎችን እየፈጠረ ነዉ
በኦሮሚያ ክልል ለወጣቶች አዳዲስ የስራ ዕድሎችን ለመፍጠር እየተደረገ ባለዉ ጥረት የማዕድን ዘርፍ የተሻሉ አማራጮችን እየፈጠረ መሆኑን በክልሉ የኮሚኒኬሽን ቢሮ አስታወቀ፡፡የኮሚኒኬሽን ቢሮ ሃላፊዉ አቶ አዲሱ አረጋ እንደገለፁት በምስራቅ ሸዋ ዞን የግምቢቹ፣ ቦሰት፣ዱግዳ፣ አዳማ፣ሉሜ፣ፈንታሌ እና ቦራ ወረዳዎች ዉስጥ የሚኖሩ በድምሩ 6145 ወጣቶች በማዕድን ዘርፍ በተፈጠሩ የስራ እድሎች ተጠቃሚ ሆነዋል፡፡የማዕድን ቦታዎቹን በባለሀብቶችና ወጣቶች በጋራ ለማልማት በከፍተኛ የክልሉ አመራሮችና ቦታዎቹን ይዘዉ በነበሩ ባለሀብቶች መካከል በተደረጉ ዉይይቶች ስምምነት መደረሱንና መርሃግብሩም በዚህ መሰረት እየተፈጸመ ያለ  መሆኑን አቶ አዲሱ አመልክተዋል፡፡ትላልቅ የሲሚንቶ ኩባንያዎች ወጣቶቹ የሚመርቷቸዉን የማዕድን ዉጤቶች በግብዓትነት ለመጠቀምና ለተደራጁ ወጣቶች የምርት ማጓጓዣ ተሸከርካሪዎች በማቅረብ ጭምርና የገበያ ትስስር እንደሚፈጥሩላቸዉ ቃል ገብተዋል፡፡የክልሉ መንግስት በማዕድን ልማት ዘርፍ ወጣቶችን ተጠቃሚ ለማድረግ መወሰኑን ተከትሎ ሃሳቡን በጥሩ መንፈስ ተቀብለዉ ለተግባራዊነቱ ቀና ምላሽና ትብብር እያደረጉ ያሉ ኩባንያዎች ቁጥር ከወዲሁ ቀላል የማይባል መሆኑንና ሌሎች ኩባኒዎችም ወደተመሳሳይ መስመር ይገባሉ ተብሎ እንደሚጠበቅም አመልክተዋል፡፡ከምስራቅ ሸዋ ያተገኘዉን ተሞክሮ በመቀመር በዚህ ዘርፍ የተጀመረዉን ስራ የመፍጠር ጥረት ወደ ሌሎች  የኦሮሚያ ክልል አካባቢዎች ለማስፋፋት መታቀዱንም ጠቁመዋል፡፡ከምስራቅ ሸዋ ዞን በተጨማሪ በአርሲ ዞን 1779 ወጣቶች በ78 ማህበራት ስር ተደራጅተዉ ከታቦር ሴራሚክስ ጋር የ15 ሚሊየን ብር ኮንትራት መፈራረማቸዉንና ወደ ስራ መግባታቸዉን ከቢሮዉ የተገኘዉ መረጃ ያመለክታል፡፡